Սանիթեք Հայաստան

Սանիթեք Հայաստան, «Սանիթեք Ինթերնեյշնլ Գրուպ» թափոնների կառավարման միջազգային ընկերության մասնաճյուղը Հայաստանում։ Գլխամասային գրասենյակը գտնվում է Լիբանանում։ Ընկերությունը հիմնվել է 2010 թ. սեպտեմբերին Բեյրութում, իսկ 2014 թ. դեկտեմբերից գործում է նաև Հայաստանի մայրաքաղաք Երևանում։ Սանիթեքը համագործակցում է Ասիայի, Եվրոպայի և Միացյալ Նահանգների մի շարք ընկերությունների հետ։

Գործունեությունը Հայաստանում 
Սանիթեքը հաղթել է Երևանի քաղաքապետ Տարոն Մարգարյանի կողմից հայտարարված միջազգային մրցույթում, որը  կազմակերպվել էր Երևանի աղբահանության խնդիրը լուծելու նպատակով։ Երևանի վարչական շրջաններից մի քանիսում աղբահանության աշխատանքներն իրականացնելու համար  ընկերությունը սկզբնապես ներդրել է 10 միլիոն եվրո և աշխատանքի ընդունել 150 մարդ՝ նախատեսելով 2015 թ. ավարտին արդեն ներդրումները հասցնել 20 միլիոն եվրոյի, իսկ աշխատակիցների քանակը՝ 1100-ի։ Արդյունքում՝ Սանիթեքը սկսել է աղբահանություն իրականացնել Երևանի 12 վարչական շրջաններից 11-ում, այդ թվում՝ Արաբկիրում, Նուբարաշենում, Նոր Նորքում և Էրեբունիում։

Ծառայություններ 
Սանիթեքը մատուցում է բազմաբնույթ ծառայություններ, որոնք վերաբերում են թափոնների կառավարմանը, այդ թվում՝ սանիտարական մաքրում, աղբահանություն, ձնամաքրման աշխատանքներ, կոմպոստացում, թափոնների այրում, կոշտ և առողջապահական թափոնների համար նախատեսված կայանների կառուցում և շահագործում, սանիտարական աղբավայրերի կառուցում և կառավարում։

Կորպորատիվ կառուցվածք և ղեկավարություն 
2014 թ. դեկտեմբերին Սանիթեքը ներկայացրել էր Մադլեն էլ Բոլբոլին որպես  ընկերության հայաստանյան մասնաճյուղի ղեկավար։ 2015 թ. օգոստոսին ընկերությունն արդեն ներկայացնում էր «Սանիթեքի» բաժնետերերից Նիկոլաս Թավիլը։ Ավելի ուշ նա դարձավ Սանիթեք ընկերության համասեփականատեր՝ զբաղեցնելով գլխավոր գործադիր տնօրենի պաշտոնը (մինչև օրս)։

Մարտահրավերներ և քննադատություն 
2015 թ. ամռանը Երևանում «Էլեկտրիկ Երևան» անունով հայտնի քաղաքացիական շարժման ընթացքում Սանիթեք ընկերության աղբամանները ցուցարարների կողմից օգտագործվեցին որպես  բարիկադներ։ Ընկերությունը զգալի նյութական վնասներ կրեց։

2016 թ. ամռանը և գարնանը ընկերությունը բազմիցս դիմեց քաղաքացիներին՝ խնդրելով չայրել և չվնասել Սանիթեքի աղբամանները տարբեր վարչական շրջաններում։

Ընկերությունը հաճախ ստիպված է լինում լրացուցիչ աշխատանքներ կատարել,  քանի որ մարդիկ նետում են աղբը դրա համար չնախատեսված վայրերում։

Բարեգործություն և սոցիալական նախաձեռնություններ 
 2016 թ. ապրիլին Սանիթեքը միացավ Երևանում հասարակական ծառայություններ  մատուցող մի շարք այլ ընկերությունների՝ մարդասիրական օգնություն ուղարկելով Արցախ։

Ծանոթագրություններ